Alexander episcopus, servus servorum Dei, canonicis ecclesiæ Sanctæ Mariæ sitæ in episcopatu Matisconensi, loco Bellijoco, illisque successoribus in perpetuum. Quoties ea a nobis petuntur, quæ a religione non discrepant, libenter debemus annuere et favoris nostri gratanter præbere assensum. Quoniam ex consideratione Apostolicæ sedis, cui, Deo auctore, licet indigni meritis, præsidemus, cogimur, etiamsi a nobis exigantur, his talibus semper invigilare ac saluti animarum solerti studio providere. Quapropter, dilectissimi filii, quia postulastis a nobis quatenus et ecclesiam circa quam degitis, sub tutela apostolicæ defensionis susciperemus, cum per interventum episcopi vestri per literas suas, tum devotis vestris precibus flexi, petitioni vestræ libenter annuimus. Inclinati ergo vestris rogationibus, vos vestraque bona atque predictam ecclesiam sub munimine apostolicæ protectionis suscipimus, et confirmavimus quicquid dicta ecclesia juste habet vel deinceps juste acquisitura est, tam in terris quam in vineis, seu cujuslibet generis possessionibus. Ita ut non liceat cuiquam ecclesiasticorum vel secularium magnæ parvæque personæ vos inquietare, vel quicquid injuria prænominatæ ecclesiæ in alienum transferre, salva matricis ecclesiæ et proprii episcopi reverentia. Quisque autem temerario ausu hujus nostræ sanctionis privilegium infregerit, nisi resipuerit, noverit se apostolicæ excommunicationis atque anathematis vinculo innodandum. At vero qui pio intuitu custos et observator extiterit, perpetuæ benedictionis abundantia repleatur. Datum Lateranni, II kal. April. per manus Pet. Clerici, fungentis more Petri S. Rom. eccl. Cardinal. ac Bibliothecarii, anno ab Incarnat. Domini MLXX, Pontificatus dom. Alexand[r]i II P. P. IX, indictione VIII.